Star Channel

Το Star Channel (ή απλώς Star) είναι ελληνικός ιδιωτικός τηλεοπτικός σταθμός πανελλαδικής εμβέλειας, με έδρα την Κηφισιά. Ξεκίνησε να εκπέμπει τον Δεκέμβριο του 1993, και ανήκει στη Νέα Τηλεόραση Α.Ε. της οικογένειας Βαρδινογιάννη.

Ιστορία
Σάββατο 4 Δεκεμβρίου 1993: Το Star Channel ξεκίνησε να λειτουργεί στις 19:00 το απόγευμα, από τα κεντρικά του στούντιο στον Ταύρο Αττικής (Δήμητρας 37), μέσα από την συχνότητα του Καναλιού 29 του ομίλου Κουρή, αλλά με διαφορετική άδεια (Νέα Τηλεόραση) και με την καθοδήγηση του Νίκου ΜαστοράκηΤο πρώτο βίντεο του Star Channel το 1993 - Δείτε Μαστοράκη, Κωστόπουλο, Τζούμα και Κουλιανού στην πρώτη εκπομπή του καναλιού όπου είχε συνεχή ανοδική πορεία και από την έκτη βρέθηκε στην τρίτη θέση στους πίνακες θεαματικότητας, πίσω από το Mega και τον ΑΝΤ1.
1994: Το Star άρχισε να ανταλλάζει οικογενειακά και παιδικά προγράμματα με την τηλεόραση του ΣΚΑΪ ενώ παράλληλα δημιουργεί τα πρώτα του ελληνικά σίριαλ, τα οποία δεν διακρίθηκαν αισθητά στους πίνακες τηλεθέασης και κόπηκαν ύστερα από μικρό αριθμό επεισοδίων.
1999: Το Star κάνει στροφή στο ενημερωτικό και ψυχαγωγικό πρόγραμμα (από το Ρεπορτάζ στην ομίχλη και τον Αυτόπτη Μάρτυρα μέχρι το Χρυσό Κουφέτο, το Star cafe και τους Διαπλεκόμενους), ενώ ασχολήθηκε και πάλι με την ελληνική μυθοπλασία προβάλλοντας τη σειρά "Το κλειδί" που σημείωσε σχετική επιτυχία και άνοιξε το δρόμο για περισσότερα ελληνικά σίριαλ στον σταθμό, την επόμενη τριετία, χωρίς να έχουν ξανά ανταπόκριση. Την ίδια περίοδο, το Star γίνεται συνώνυμο με τις μεταγλωττισμένες λατινοαμερικάνικες τηλενουβέλες.
2002: Το Star Channel γίνεται το πρώτο ελληνικό κανάλι με εκπομπές και ειδησεογραφικά δελτία με βάση το κουτσομπολιό και το λαϊφστάιλ. Την αρχή αυτών των εκπομπών κάνει η Χριστίνα Λαμπίρη με το Super Star, και η οποία εντάσσεται στο δυναμικό του σταθμού από τον Μάιο εκείνης της χρονιάς ξεκινώντας με την εκπομπή Best Seller.
2003: Στις 18 Αυγούστου, το Star Channel για πρώτη φορά, αλλάζει λογότυπο και σήματα.
2005: Το Star Channel ξεκίνησε να μεταδίδεται δορυφορικά μέσω της πλατφόρμας UBI World TV, σε Αυστραλία, Ασία και Αφρική.
2008: Το UBI World TV ξεκινάει τις υπηρεσίες του στη Νέα Ζηλανδία, από όπου εκπέμπει το κανάλι που μεταφέρεται στις τωρινές του εγκαταστάσεις στην Κηφισιά, στην οδό Βιλτανιώτη 36, ενώ τον Αύγουστο, το κανάλι εντάσσει στο δυναμικό του την Ελεονώρα Μελέτη για να παρουσιάσει την πρωινή εκπομπή Πρωινή Μελέτη και δυο σαββατοκύριακα τον μήνα το κεντρικό δελτίο ειδήσεων.
2011: Το Star Channel εκπέμπει με ψηφιακό σήμα σε μορφή 16:9 και μετά από 9 χρόνια σταματά η εκπομπή Super Star με τη Χριστίνα Λαμπίρη η οποία παρουσιάζει το κεντρικό δελτίο ειδήσεων του Σαββατοκύριακου.
2012: Το Star επενδύει στις ξένες σειρές όπως οι εξής: The Vampire Diaries, NCIS, Fringe, Numbers, Joey, Τα Φιλαράκια, Ο Πρίγκιπας του Μπελ Αιρ, Gossip Girl, Φλορισιέντα, μία σύγχρονη Σταχτοπούτα, The New Adventures of Old Christine, Royal Pains και Πράκτορας... Στο Τσακ. Επίσης δημιουργεί δικό του κανάλι στο YouTube και από εκεί προβάλλεται όλο το οπτικοακουστικό αρχείο του σταθμού από την ίδρυση του μέχρι και σήμερα, όλες οι εκπομπές και τα δελτία ειδήσεων.
2013: Το Star Channel άρχισε να συνδυάζει την ενημέρωση με την ψυχαγωγία, επαναφέροντας το παλιό του προφίλ, όπως τότε που ξεκίνησε.
2014: Στις 13 Σεπτεμβρίου, το Star Channel, επαναλανσάρεται με νέο λογότυπο και σήματα.
2016: Το Star Channel ξεκινά την πιλοτική υψηλής ευκρίνειας μετάδοση του (1080i) μέσω της Digea σε Αττική και Κεντρική Μακεδονία στις 27 Φεβρουαρίου.
2017: Το Μάιο επαναφέρει τον δημοφιλή τηλεοπτικό διαγωνισμό μαγειρικής Master Chef με κριτές τον Δημήτρη Σκαρμούτσο (για τον τρίτο μόνο κύκλο), τον Σωτήρη Κοντιζά, τον Πάνο Ιωαννίδη και τον Λεωνίδα Κουτσόπουλο, ενώ στις 25 Σεπτεμβρίου επαναλανσάρεται για τρίτη φορά στα τωρινά λογότυπα και σήματά του.
2018: Στις 13 Σεπτεμβρίου προβάλλεται η παιδική εκδοχή του MasterChef με διάφορη κριτική επιτροπή (Ελένη Ψυχούλη, Μανώλης Παπουτσάκης, Μάγκυ Ταμπακάκη) και 22 παιδιά (ο 2ος κύκλος) ενώ ένα μήνα μετά η οικογένεια Βαρδινογιάννη μέσω της ΜΟΤΟΡ ΟΪΛ ΕΛΛΑΣ εξαγοράζει τον ανταγωνιστικό σταθμό Alpha TV με τις διαδικασίες να ολοκληρώνονται ενάμιση χρόνο μετά.
2021: Το κανάλι εντάσσεται ξανά στη NOVA μετά το "διαζύγιο" των 2 πλευρών και μπήκε ξανά χάρη στη συνεργασία με την United Group η οποία ελέγχει και διοικεί την ομώνυμη μητρική της πλατφόρμας (τότε γνωστή ως Forthnet).
2022: Στις 23 Αυγούστου ενεργοποιείται η υβριδική τηλεοπτική υπηρεσία του Star Channel η οποία στην πορεία μετονομάζεται σε Star Play.

Τηλεοπτικές άδειες
Τα ξημερώματα της 2ας Σεπτεμβρίου 2016, ανακοινώθηκαν οι εταιρείες που κατάφεραν να πάρουν άδεια, δίχως αναφορά του Star Channel. το οποίο θα έπρεπε μέσα σε 90 ημέρες να είχε σταματήσει να εκπέμπει μέσω της Digea, κάτι που δεν έγινε αφού ο νόμος Παππά για τις πανελλαδικές τηλεοπτικές άδειες κρίθηκε αντισυνταγματικός από το ΣτΕ στις 26 Οκτωβρίου. Στο νέο διαγωνισμό έλαβε άδεια για 35 εκ. ευρώ.

Πρόγραμμα

Το Star Channel στα πρώτα χρόνια λειτουργίας, σε πρόγραμμα εναλλασσόταν ανάμεσα σε ψυχαγωγικό και ενημερωτικό περιεχόμενο, και οι περισσότεροι γνωστοί Έλληνες δημοσιογράφοι και παρουσιαστές, συνεργάστηκαν με το συγκεκριμένο σταθμό από την ίδρυση του. Το ψυχαγωγικό πρόγραμμά του βασιζόταν, έως και το 2002 κυρίως σε ξένες κινηματογραφικές ταινίες και από τα τέλη της δεκαετίας του 1990 σε εβδομαδιαίες αμερικάνικες τηλεοπτικές σειρές. Το κανάλι έχει στη διάθεσή του, τα δικαιώματα από 1.000 και πάνω ξένων ταινιών ενώ συνεργάζεται αποκλειστικά με την Warner Bros. Διαχρονικά έχει προβάλλει μεγάλες κινηματογραφικές επιτυχίες (Μπεν Χουρ, Όσα παίρνει ο άνεμος, Τιτανικός κ.ά.).

Μετά το 2001 μεγάλο τμήμα του προγράμματος καλύπτεται από ενημερωτικές εκπομπές συγκεκριμένης θεματολογίας που προβάλλουν και σχολιάζουν την καλλιτεχνική και κοσμική επικαιρότητα αλλά και τους πρωταγωνιστές αυτών. Το 2013 κάνει στροφή στην ενημέρωση και το καθημερινό κεντρικό δελτίο ειδήσεων το παρουσιάζει η Μάρα Ζαχαρέα. Τις καθημερινές, το μεσημβρινό δελτίο ειδήσεων το παρουσιάζει ο Γιώργος Ευγενίδης, ενώ το απογευματινό δελτίο η Ράνια Τραγόμαλλου. Τα Σαββατοκύριακα το κεντρικό δελτίο παρουσιάζει ο Σπύρος Λάμπρου, ενώ το μεσημεριανό και απογευματινό δελτίο ειδήσεων παρουσιάζει η Ράνια Τραγόμαλλου, εναλλάξ με την Κατερίνα Τσαμούρη.

Πολλοί δημοσιογράφοι και παρουσιαστές έχουν εργαστεί στο συγκεκριμένο σταθμό από ιδρύσεώς του, όπως ο Νίκος Μαστοράκης, η Λιάνα Κανέλλη, ο Κώστας Χαρδαβέλλας, ο Πάνος Παναγιωτόπουλος, ο Τέρενς Κουίκ, η Έλλη Στάη, η Όλγα Τρέμη, η Σία Λιαροπούλου, η Βίκυ Κουλιανού, ο Σταύρος Θεοδωράκης, η Ρούλα Κορομηλά, ο Ανδρέας Μικρούτσικος, ο Χρήστος Φερεντίνος, η Αννίτα Πάνια, ο Αντώνης Αλαφογιώργος, η Νανά Παλαιτσάκη, ο Πέτρος Κωστόπουλος, ο Γιώργος Πολυχρονίου, ο Μανώλης Καψής, ο Γιώργος Λιάγκας, ο Θέμης Μάλλης, ο Γιώργος Βαρεμένος, ο Στέφανος Χίος, ο Λεωνίδας Καλλιδώνης, η Άννα Δρούζα, η Έλντα Πανοπούλου, ο Αιμίλιος Λιάτσος, η Ειρήνη Νικολοπούλου, η Χριστίνα Λαμπίρη, η Ελεονώρα Μελέτη, η Τατιάνα Στεφανίδου, ο Νίκος Χατζηνικολάου, η Ελένη Τσαγκά, ο Θεόδωρος Ρουσόπουλος, η Έμυ Λιβανίου και η Πόπη Τσαπανίδου.

Το κανάλι έχει κυρίως ψυχαγωγική φύση. Μεταξύ άλλων διαθέτει καθημερινά την πρωινή εκπομπή Breakfast@star με την Ελένη Χατζίδου και τον Ετεοκλή Παύλου, τις Αλήθειες με τη Ζήνα με τη Ζήνα Κουτσελίνη, το Shopping Star, το τηλεπαιχνίδι Ο τροχός της τύχης και εβδομαδιαία την εκπομπή Traction. Επιπλέον, μεταδίδει τα Greece's Next Top Model και MasterChef. Σε ενημερωτικό επίπεδο το κανάλι μεταδίδει δύο δελτία ειδήσεων την ημέρα, μη έχοντας εξειδικευμένες εκπομπές.

Νέα Τηλεόραση Α.Ε.
Η Νέα Τηλεόραση Α.Ε. είναι ο δεύτερος από τους δύο πρώτους τηλεοπτικούς φορείς που ιδρύθηκαν στην Ελλάδα (ο πρώτος ήταν η Τηλέτυπος Α.Ε. η οποία ξεκίνησε το Mega Channel). Συστάθηκε στις 24 Αυγούστου 1989, αρχικά ως κανάλι, λαμβάνοντας πανελλαδική άδεια. Στη συνέχεια, εξελίχθηκε σε εταιρεία, αφού την άδεια που κατείχε, δεν την αξιοποίησε για να ανοίξει δικό της κανάλι, αλλά αγόρασε εκ των υστέρων και με την καθοδήγηση του Νίκου Μαστοράκη το Κανάλι 29, το οποίο και μετονόμασε στο σημερινό Star Channel.

Το Star Channel ξεκίνησε να εκπέμπει από τις πρώην εγκαταστάσεις του προκατόχου του καναλιού 29 στον Ταύρο (Δήμητρας 37).

Το 2008, το κανάλι μεταφέρθηκε σε ένα σύγχρονο κτήριο που διατηρεί ο όμιλος Βαρδινογιάννη στην Κηφισιά στο οποίο στεγάζονται και οι ομόσταβλοι ραδιοφωνικοί σταθμοί Δρόμος FM 89.8 και Δίεση 101.3, και οι ραδιοφωνικοί σταθμοί των Αττικών Εκδόσεων, Λάμψη 92.3, Best 92.6, Athens DeeJay 95.2 και Rock FM 96.9. Από το 2018 στεγάζεται εντός του κτηρίου και ο ραδιοτηλεοπτικός Alpha λόγω εξαγοράς του από τον ίδιο όμιλο.

Πρόεδρος του σταθμού είναι ο Κάρολος Αλκαλάϊ, αντιπρόεδρος ο Νικόλαος Τσεβάς, διευθυντής ενημέρωσης και ειδήσεων ο Κώστας Σιακανίκας και διευθύντρια προγράμματος η Νάταλι Γούντφιλντ.

Star International
δεξιά|χωρίς-πλαίσιο
Το Star International ξεκίνησε να εκπέμπει το Νοέμβριο του 2005 μεταδίδοντας το πρόγραμμα του μητρικού στον Απόδημο Ελληνισμό. Αρχικά ξεκίνησε σε Ασία, Νότια Αφρική, Αυστραλία, Νέα Ζηλανδία και Βόρεια Αφρική μέσω της πλατφόρμας του TV Plus και μετέπειτα στη Βόρεια Αμερική, αρχικά τον Οκτώβριο του 2009 μέσω της RCN Cable (ιδιοκτησία της TPG Capital) η οποία απέσυρε το κανάλι τον Ιούνιο του 2010 λόγω χαμηλής τηλεθέασης, μετέπειτα τον Μάιο του 2011 μέσω της Home2US που διέκοψε τις δραστηριότητές της στα τέλη του 2012 και ύστερα μέσω του Ellas TV Max. Στις 23 Σεπτεμβρίου 2014, το Star International ξεκίνησε και στον Καναδά μέσω της πλατφόρμας της Bell Fibe TV (ιδιοκτησία της Bell Canada Enterprises).

Επικρίσεις
Εν όψει του δημοψηφίσματος του 2015, το Star μαζί με τους τότε 5 πανελλαδικούς σταθμούς, ΑΝΤ1, Alpha, ΣΚΑΪ, το άλλοτε Epsilon TV (σημερινό Open TV) και το παλιό Mega (της Τηλέτυπος Α.Ε.), κατηγορήθηκαν ότι χρησιμοποιούσαν ψευδείς και παραπλανητικές ειδήσεις ώστε να πείσουν τον κόσμο να ψηφίσει θετικά στο δημοψήφισμα. Το ΕΣΡ έχει ξεκινήσει έρευνα για την προπαγάνδα των καναλιών στην κάλυψη του δημοψηφίσματος.

Λογότυπα
 150x150εσ Αρχείο:Logostar.png 150px 150px 04.12.1993-18.08.2003 18.08.2003-13.09.2014 13.09.2014-25.09.2017 25.09.2017-σήμερα

Παραπομπές

Εξωτερικοί Σύνδεσμοι
Επίσημη ιστοσελίδα του Star Channel

Κατηγορία:Ιδιωτικοί τηλεοπτικοί σταθμοί πανελλαδικής εμβέλειας
Κατηγορία:Μέσα Μαζικής Ενημέρωσης της Αθήνας
Κατηγορία:Απόδημοι ελληνικοί τηλεοπτικοί σταθμοί
Κατηγορία:Κηφισιά
Κατηγορία:Όμιλος Βαρδινογιάννη
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1993